ยูโอบีมองหุ้นปีนี้1,650จุด
หวั่นเดือนมี.ค.รูดชิ่งหนีสหรัฐถกหนี้บลจ.วรรณเชียร์หุ้นขนาดกลางเล็ก
14 ก.พ. 2556

หวั่นเดือนมี.ค.รูดชิ่งหนีสหรัฐถกหนี้บลจ.วรรณเชียร์หุ้นขนาดกลางเล็ก
ยูโอบี มองหุ้นปีนี้ 1,650 จุด สลับผันผวน เตือนลงทุนระวัง แรงขายทำกำไรชิ่งสหรัฐถกหนี้เดือน มี.ค. 
นายกรวุฒิ ลีนะบรรจง ประธานเจ้าหน้าที่การลงทุน บริษัทหลักทรัพย์จัดการกองทุน (บลจ.) ยูโอบี (ประเทศไทย) กล่าวว่า ทิศทางตลาดหุ้นยังสดใส โดยบริษัทมองเป้าหมายดัชนีหุ้นไทยที่ 1,650 จุด แต่ระหว่างทางอาจผันผวนมาก โดยเฉพาะในเดือน มี.ค.นี้ ที่สหรัฐจะพิจารณาเรื่องเพดานการก่อหนี้ อาจทำให้ตลาดกังวลและฉวยโอกาสขายทำกำไร ส่งผลให้หุ้นทั่วโลกผันผวน
“หากหุ้นไทยลงก็ไม่น่าหลุดแนวรับ 1,450 จุด เพราะมีเงินลงทุนที่พร้อมจะเข้าลงทุนอยู่แล้ว โดยเฉพาะเงินลงทุนต่างชาติที่จะได้ประโยชน์ 2 ต่อจากการลงทุน และกำไรจากค่าเงินในเอเชียที่มีแนวโน้มแข็งค่า” นายกรวุฒิ กล่าว
ด้านปัจจัยพื้นฐานตลาดหุ้นไทยถือว่าแข็งแกร่ง โดยคาดว่ากำไรบริษัทจดทะเบียนจะเติบโต 17% อัตราผลตอบแทนจากเงินปันผลประมาณ 45% ทำให้ตลาดหุ้นไทยมีโอกาสขยับขึ้นไปซื้อขายที่สัดส่วนราคาต่ำกว่ากำไรสุทธิ (พี/อี) ประมาณ 15 เท่า โดยมีกรอบการแกว่งตัวระหว่าง 1,4001,600 จุด
สำหรับกลุ่มหุ้นที่น่าสนใจ ได้แก่ กลุ่มธนาคารพาณิชย์ วัสดุก่อสร้าง อุปโภคบริโภค โดยให้น้ำหนักน้อยในกลุ่มพลังงาน สื่อสาร เป็นต้น ส่วนแนวโน้มอัตราดอกเบี้ยนโยบาย คาดว่าจะคงระดับ 2.75% จนถึงกลางปี และปรับลดในไตรมาส 4 ปีนี้ ดังนั้นแนะนำให้ลงทุน 1 ปี เพื่อล็อกดอกเบี้ยเอาไว้ 
“ตลาดหุ้นปัจจุบันถ้ายึดติดกับหุ้นแบรนด์เนมหรือหุ้นตัวใหญ่มากไป อาจทำให้ผลงานของกองทุนไม่สามารถทำได้ เพราะหุ้นขนาดกลางและเล็กขึ้นแรงและหลายตัวน่าสนใจ เช่นหุ้นแบงก์ขนาดเล็กและหุ้นก่อสร้างบางตัว”นายกรวุฒิ กล่าว
นายวิน อุดมรัชตวนิชย์ ประธานเจ้าหน้าที่บริหาร บลจ.วรรณ กล่าวว่า บริษัทยังประเมินว่าหุ้นขนาดกลางน่าจะยังเป็นตัวดันตลาด ในขณะที่แรงขายของหุ้นตัวใหญ่น่าจะยังคงอยู่ โดยเชื่อว่ากรอบของการแกว่งตัวของดัชนีน่าจะอยู่ที่ 1,4821,510 จุด ซึ่งถือว่าเป็นจุดสำคัญ 
“เชื่อว่าแรงขายจากนักลงทุนต่างชาติยังมีอย่างต่อเนื่อง โดยจะส่งผลกระทบกับหุ้นใหญ่ ในขณะที่หุ้นขนาดกลางยังคงน่าสนใจ และมีแรงซื้อจากในประเทศอย่างต่อเนื่อง” นายวิน กล่าว
อย่างไรก็ตาม การที่ตลาดหุ้นยังยืนอยู่ใกล้ 1,500 จุดได้ ถือว่าตลาดแข็งแกร่งพอสมควร แม้จะมีข่าวสำคัญของยุโรปมากระทบตลาดก็ไม่ได้ปรับตัวลงรุนแรง
นายวิน กล่าวว่า บริษัทยังคงแนะนำให้นักลงทุนถือครองหุ้นต่อไป โดยเชื่อว่าผลตอบแทนเมื่อเทียบกับความเสี่ยงยังดีอย่างต่อเนื่อง แต่ถ้านักลงทุนที่ต้องการลดสัดส่วนของหุ้น ก็แนะนำกองทุนเปิดวรรณพันธบัตรไทย (1AMTG) ซึ่งเหมาะกับการพักเงินและปรับพอร์ตโฟลิโอ